— Бөтә нәмәнең нигеҙендә иҡтисад ята. Ләкин башҡорт иҡтисады башҡорттоҡо түгел – төп бәлә лә шунда. Социологик һорау алыу күрһәтеүенсә, башҡорттарҙың 54 проценты ғына үҙ йәшәү кимәле менән ҡәнәғәт. Сағыштырыу өсөн: татарҙар араһында был күрһәткес 75 процент тәшкил итә. Тимәк, башҡорт халҡының яртыһына бер нәмә лә кәрәкмәй! Улар бушты бушҡа ауҙарыу, нисек булһа ла көн үткәреү менән мәшғүл. Суицид буйынса беренсе урында тороуыбыҙ инде бөтөнләй фажиғә, был һәләкәтле күренеш тә халыҡтың ана шул ялҡау өлөшөнә тура килә. Баҙар иҡтисадына яраҡлашыу, уны үҫештең нигеҙе итеп алыу өсөн иң тәүҙә берләшергә, ойоша белергә кәрәк. Ләкин ике башҡорт осрашһа ла уртаҡ тел таба алмай ыҙалана. Бәхәс ҡора белмәйбеҙ, өҫтәл һуғабыҙ ҙа таралышабыҙ. Ҡоролтай булһа, нигеҙҙә ыҙғыш-талаштан тора. Властың тиҫтәләрсә йыл буйы йоҙроҡ һуғып эшләтеүенең һөҙөмтәһе был. Халыҡ менән берәү ҙә һөйләшмәне, һөйләшергә өйрәтмәне лә. Ошо залда йәмәғәтселекте борсоған проблемаларҙы күтәрәбеҙ, Башҡортостан Хөкүмәтенең ике-өс министрын булһа ла күрергә теләр инем, ләкин улар бындай урынға килергә теләмәй.